Plakkaat blameer apartheid vir geweld in SA(Argieffoto: Unsplash) ŉ Plakkaat wat by 1 Militêre Hospitaal in Pretoria opgesit is, pak openlik die skuld op apartheid vir Suid-Afrikaners se neiging tot geweldsmisdade. Die plakkaat het ten doel om mense af te raai om geweld as ŉ oplossing vir hul probleme te gebruik. Dr. Pieter Groenewald, VF Plus-leier, voer nou aan dat die plakkaat “absoluut rassisties” is, omdat apartheid die skuld vir die huidige stand van sake in die land kry. Die plakkaat se boodskap, met sketse ter illustrasie, begin deur te sê dat mense se omstandighede tydens die apartheidsjare gelei het tot woede en geweld omdat hul menseregte geskend is. Dit gaan voort deur te sê mense het swak mediese geriewe gehad, nie genoeg kos en skoon drinkwater nie en dat hulle gely het onder geweld van die polisie en die weermag. “Dit het mense geleer om geweld te gebruik om probleme op te los,” lui ŉ uittreksel uit die plakkaat. “Die meeste jongmense het nie goeie onderrig ontvang nie. Dit het hulle gekeer om goeie werk te vind. Dit het tot misdaad en geweld gelei,” gaan dit voort om te sê. Die plakkaat voer aan dat al hierdie omstandighede mense “kwaad en magteloos” gelaat het, waarna hulle dikwels geweld beskou het as die antwoord op hul probleme. Die plakkaat vergelyk ook lewensomstandighede voor en ná 1994 toe Suid-Afrika ŉ demokratiese land geword het. Voor 1994: “Gemeenskappe was gedwing om hulself teen die weermag en polisieaanvalle te beskerm. Wapens het deel van die alledaagse lewe geword.” Ná 1994: “Die regering het verander, maar sommige mense gebruik steeds geweld en wapens om hul probleme te probeer oplos.” Dit gaan voort om te sê dat “geweld deel van ons kultuur geword het”. Die plakkaat. (Foto: Verskaf) Groenewald sê hy is diep bekommerd oor die betrokke plakkaat en soortgelykes wat moontlik die ronde doen. “Ek beskou dit in ŉ ernstige lig en sal ŉ skrywe aan die minister van verdediging, Thandi Modise, stuur om daarop aan te dring dat die plakkaat verwyder word.” Volgens Groenewald moet daar wegbeweeg word van die tendens om die skuld vir onbevoegdheid, onvoldoende dienslewering en ander maatskaplike probleme voor apartheid se deur te plaas. “Daar kan nooit regverdiging vir geweld wees nie.”